VENDIM

Nr. 107, datë 23.5.2025

MBI DHËNIEN E AUTORIZIMIT NGA ERE PËR VENDOSJEN E KUOTAVE TË SHOQËRISË “DELIU 3D” SHPK SI MJET PËR GARANTIMIN E DETYRIMIT NDAJ TË TRETËVE

(Ndryshuar me vendimin nr. 167, datë 31.7.2025)

(i përditësuar)

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; neneve 9, pika 8, dhe 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 23.5.2025, mbasi shqyrtoi relacionin me nr. 1385/8 prot., datë 21.5.2025, të Drejtorisë së Licencimit dhe Autorizimeve, “Mbi kërkesën e shoqërisë ‘Deliu 3D’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e detyrimit ndaj të tretëve”,

Konstatoi se:

Për qëllime të shqyrtimit të kërkesës për dhënien e autorizimit për shoqërinë “Deliu 3D” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria, me shkresën e protokolluar në ERE me nr. 1385 prot., datë 19.3.2025, ka paraqitur aplikimin për marrjen e autorizimit për vendosjen e kuotave të saj si mjet për garantimin e përmbushjes së detyrimeve që rrjedhin nga marrëdhënia kontraktuale me palën kredidhënëse, bankën “OTP Albania” sh.a.

2. Shqyrtimi i kërkesës dhe kërkesa për dokumentacion plotësues
- Shoqëria “Deliu 3D” sh.p.k. është licencuar në veprimtarinë e prodhimit të energjisë elektrike nga HEC “Shiroku”, me kapacitet të instaluar 1.6 mw, me vendimin e Bordit të ERE-s nr. 51, datë 3.3.2025.

- Pas shqyrtimit të kërkesës dhe dokumentacionit të depozituar nga shoqëria, me e-mailin e protokolluar më datë 8.4.2025, i cili u dërgua zyrtarisht me shkresën nr. 1385/1 prot., datë 9.4.2025, i është evidentuar shoqërisë se kontrata e kredisë është nënshkruar më datë 16.12.2024, përpara se shoqëria të licencohej nga ERE, me vendimin e Bordit nr. 51/2025 dhe si pasojë përpara se shoqërisë t’i lindë detyrimi ligjor për të marrë autorizimin e ERE-s për vendosjen e kësaj barre. Gjithashtu, shoqërisë i është kërkuar të sqarojë çfarë parashikon kontrata e kredisë në lidhje me procedurën dhe kushtet për disbursimin e saj.

- ERE me shkresat nr. 1385/3 prot., datë 14.4.2025 dhe nr. 1385/6 prot., datë 30.4.2025, i ka evidentuar shoqërisë dokumentacionin e konstatuar të munguar për këtë aplikim.

3. Seanca dëgjimore dhe dorëzimi i dokumentacionit plotësues 
- Më datë 22.4.2025, u zhvillua seanca dëgjimore me pjesëmarrjen e përfaqësuesve të ERE-s, shoqërisë “Deliu 3D” sh.p.k. dhe bankës “OTP Bank Albania” sh.a.

- Shoqëria, me shkresat nr. 1385/2 prot., datë 10.4.2025 dhe nr. 1385/7 prot., datë 5.5.2025, ka depozituar dokumentacionin e kërkuar në kuadër të këtij aplikimi, duke përfshirë gjithashtu edhe amendimin e kontratës së kredisë, në të cilin është reflektuar miratimi i ERE-s.

4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Deliu 3D” sh.p.k., rezulton se është dorëzuar dokumentacioni në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:

- Neni 5, pika 2 – kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.
Plotësimi i kërkesave të nenit 5:
- Neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike.

- Neni 5, pika 5 – shoqëria nuk ka paraqitur asnjë kërkesë të tillë, ndaj konsiderohet se nuk e kërkon këtë kufizim.

5. Plotësimi i kërkesës sipas nenit 8:

- Pika 1 – janë paraqitur të gjitha të dhënat e kërkuara mbi shoqërinë “Deliu 3D” sh.p.k., përfaqësuesin e autorizuar, arsyet për vendosjen e barrës siguruese mbi kuotat si mjet për garantimin e një kredie bankare, përshkrimi i detyrimeve të përcaktuara në kontratën përkatëse të kredisë dhe pasojat në rast të mosekzekutimit të tyre, si dhe deklarata mbi statusin e kuotave që konfirmon se ato nuk janë të barrësuara për ndonjë detyrim tjetër ndaj palëve të treta.

- Pika 2 – janë dorëzuar të gjitha dokumentet përkatëse, përfshirë ekstraktin historik të regjistrit tregtar, marrëveshjet përkatëse, ndërsa në lidhje me vendimet e organeve drejtuese duhet të sillen të rifreskuara dokumentet e asamblesë pasi mbanin referencë të gabuar, si dhe është dorëzuar dokumentacioni tjetër shtetëror si më poshtë vijon: 

- Germa “a” – ekstrakti historik i regjistrit tregtar: Shoqëria ka depozituar në ERE ekstraktin historik të regjistrit tregtar të saj, të vulosur elektronikisht nga QKB-ja, më datë 18.3.2025. 

- Germa “b” – vendimi i organeve drejtuese: Është depozituar vendimin e Asamblesë së Ortakëve, datë 28.4.2025, që miraton vendosjen e barrës siguruese mbi kuotat, i cili rezulton me gabime materiale, ndaj vlerësohet që të risillet i rifreskuar brenda 30 (tridhjetë) ditëve.

- Germa “c” – marrëveshjet përkatëse: janë depozituar:

- Kontratë kredie, nr. 5904 rep., nr. 3041 kol., datë 16.12.2024, ndërmjet kredimmarrësve dhe kredidhënësve, ku përcaktohet vendosja e barrës mbi kuotat e “Deliu 3D” sh.p.k.;

- Kontratë kredie (shtojcë e kontratës së kredisë bankare me nr. 5904 rep., nr. 3041 kol., datë 16.12.2024) me nr. 1984 rep., nr. 1002 kol., datë 5.5.2025, ku palët bien dakord për vijimësinë e marrëdhënies kontraktore.

- Pika 3 – shoqëria ka shlyer të gjitha detyrimet financiare ndaj ERE-s.

6. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “Deliu 3D” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi. Ky kusht vendoset për të garantuar që autorizimi i dhënë nga ERE të mos interpretohet si zëvendësim apo përjashtim nga detyrimet e tjera ligjore apo kontraktuale që mund të ketë shoqëria, veçanërisht në rastet kur marrëveshjet financiare parashikojnë miratime shtesë për vendosjen ose përdorimin e kuotave si mjet garancie.

- Në referencë të përcaktimeve të nenit 9, pika 8 të rregullores, shoqëria duhet të depozitojë në ERE ekstraktin historik të regjistrit tregtar brenda 10 (dhjetë) ditëve nga reflektimi në të i vendosjes së kolateralit mbi kuotat e saj. 

- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.

Për gjithë sa më sipër, Bordi i ERE-s 
VENDOSI:

1. Dhënien e autorizimit të ERE-s për vendosjen e kuotave të shoqërisë “Deliu 3D” sh.p.k. si mjet për të garantuar përmbushjen e detyrimit ndaj palës kredidhënëse, “Banka OTP Albania” sh.a. (për kontratën e kredisë datë 16.12.2024 dhe shtojcën datë 5.5.2025).

2. Dhënia e autorizimit nga ERE sipas përcaktimeve të pikës 1 të këtij vendimi nuk e çliron shoqërinë “Deliu 3D” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.

3. Shfuqizuar.

4. Shoqëria duhet të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.

5. Ky vendim është objekt rishikimi nga ERE në varësi të plotësimit/mosplotësimit të kushtit të vendosur në pikën 2 të këtij vendimi.
6. Drejtoria e Licencimit dhe Autorizimeve të njoftojë shoqërinë “Deliu 3D” sh.p.k. për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

 KRYETAR

Petrit Ahmeti

